Александер Дубчек

**Александер Дубчек**,  Alexander Dubček, *27. новембер 1921 — †7. новембер 1992 быв чехословацкый политик, котрый служив яко Первый секретарь Централного комитета Комунистичной партии Чехословакии (фактичный лидер державы) в часѣ Пражской яри и мусѣв одступити по инвазии окупачных войск. Дубчек вернув ся на ведучы политичны позиции по Баршоньовой револуции, коли комунистична партия вздала ся монополии влады и пристала на участь в коаличной владѣ. Дубчек умер од зранѣня в дорожной негодѣ.

## Биография
Родичѣ, Штефан Дубчек (1892-1969), выученый столярь, и Павлина Кобыдлова (1897-1971), кухарька, спознали ся на емиграции в США, в Чикагу, там ся побрали, ай  там ся им родив первый сын, Юлиус (1920). Тогды ся рѣшили вернути домю, до новоствореной Чехословакии, до Штефанового родного села Угровець, де ся им неодовго родив другый сын, Александер. Понеже были обое лѣвицьово ориентованы, а роботы дома не было, в яри року 1925 побрали ся цѣлов фамилиов до СССР помагати будовати комунизм. Зробили то на позваня од влады СССР ку Чехам и Словакам прийти и помочи будовати нову державу. Ту Штефан заклав промыслове дружство и усиловно працовав про партию. До Словакии ся фамилия вернула в року 1938.

Мати з Юлиусом ся вернули уже в року 1935, а отець зоз Александром ся мусѣли в року 1938 вернути прото, же иншак од них жадали прияти совѣтске державанство, а пак бы не могли ити нигде. Юлиус и Александер працовали в зброевцѣ *Hermann Göring Werke*, де ся выучили одповѣдно на токаря и замочника, ту ся Александер стрѣтив и зо своев будучов женов, Аннов. В року 1944 одышли до партизанского оддѣла, Александер быв два раз раненый, а Юлиус в януарѣ 1945 быв застрѣленый. 

## Политична карьера
Од року 1949 Александер Дубчек лишив роботу замочника и став ся партийным функционарьом, де поступовав до все высшого ранга, аж наконець в року 1963 достав ся на Первого секретаря ЦК Комунистичной партии Словакии. В януари 1968 по одступлѣню Антонина Новотного быв выбраный на пост Первого секретаря ЦК Комунистичной партии Чехословакии а выступив з програмов «социализма з людсков тварьов», котру такой ай зачав реализовати. З тым собѣ зыскав таку довѣру сполоченства, яку не мала нигда в жадной державѣ жадна партия в истории свѣтового комунизму. 

Дубчек быв веце раз вызваный особнѣ Брежневом и ведучыма функционарями з «братскых» социалистичных партий, жебы пригамовав з реформами, а же на то не пристав, была 21. августа 1968  Чехословакия окупована, а Дубчек з пятьома высшыма функционарями арештованый и вывезеный до Москвы. Подля плану окупантох на мѣсто арештованых мала наступити «роботницко-селянска влада», приготовлена в Москвѣ, а Дубчек и реформаторы мали быти примѣрно покараны. Але тому забранили масовы протесты сполоченства, плакатовы и подписовы акции против окупации. Не сугласив з насаджѣньом  «роботницко-селянской влады» ани Президент Лудвик Свобода.

## Доба «нормализации»
И так реформаторы затля зостали выслободжены, але были поступно систематично одстраньованы, а на их мѣсто наступили колаборанты. В апрѣлю 1969 веджѣня партии перебрав Густав Гусак, котрый пришов з политиков «нормализации», што означало навернѣня ку социализму совѣтского типа. Процес «нормализации» добрѣ видѣти на далшой карьерѣ Дубчека: од апрѣля до октобра 1969 быв Предсѣдником Федералного Згромаджѣня Чехословакии, пак од децембра 1969 до юна 1970 — чехословацкым амбасадором в Турции, в юну 1970 вылученый з партии и выголошеный за правицьового опортунисту, а дале уж до пензии (1985) быв техничным працовником в Западнословацком державном лѣсництвѣ.

## См. тыж
* Баршоньова револуция
* Инвазия Варшавского пакта до Чехословакии
* Пражска ярь
* Социализм з людсков тварьов

## Жерела и одказы
* Vojtech Brabenеc: Dubčekovci - Trenčania.
* Alexander Dubček, Czechoslovak statesman. //Encyclopaedia Britannica
* Alexander Dubček. //Osobnosti.sk
* Richard Severo: Alexander Dubcek, 70, Dies in Prague. //The New York Times

## Референции

Катеґорія:Політічны лідеры
Катеґорія:История Чехословакии